Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 658/14/8803	Košice II, 24.4.2015
EEČ : 2-64-125-2015

U Z N E S E N I E

Trestná vec:	obvinený XXXXX 
Trestný čin:	ublíženie na zdraví podľa § 221 odsek 1 Trestného zákona číslo 140/1961 Zbierky zákonov v znení zákona číslo 485/2001 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX

	V trestnej veci vedenej proti obv. XXXXX,  nar. XXXXX pre trestný čin ublíženia na zdraví podľa § 221 ods. 1 Trestného  zákona účinného do 31.12.2005 v čase spáchania skutku, ku ktorému malo dôjsť na tom skutkovom základe, že v Košiciach dňa 02.01.2002  v čase okolo 21.00 hod  na ul. XXXXX pred garážou fyzicky napadol XXXXX, nar. XXXXX z Košíc, ktorého udrel rukou do tváre, čím mu spôsobil tržnú ranu čelovej oblasti a otras mozgu s dobou liečenia do 18.01.2002

lebo trestné stíhanie je neprípustné, preto že je  trestné stíhanie premlčané,

Odôvodnenie:

	Uznesením vyšetrovateľa OÚV PZ XXXXX XXXXX sp. zn. XXXXX zo dňa 01.04.2002 bolo podľa § 163 ods. 1 Trestného poriadku účinného  v čase spáchania skutku vznesené obvinenie XXXXX pre trestný čin ublíženia na zdraví  podľa § 221 ods. 1 Trestného zákona, účinného v čase spáchania skutku, na tom skutkovom základe, ako je to uvedené vo výrokovej časti toho uznesenia.

	Vyšetrovateľ po ukončení vyšetrovania predložil prokurátorovi zhromaždený spisový materiál s návrhom na postup podľa § 215 ods. 1 písm. d/ Trestného poriadku s poukazom na § 9 ods. 1 písm. a/ Trestného poriadku.

Preskúmaním  zhromaždeného a predloženého spisového materiálu  som zistil, že návrh vyšetrovateľa je dôvodný, lebo  trestné stíhanie obvineného  pre skutok, pre ktorý je vedené trestné stíhanie je premlčané, a preto je potrebné pre zákonom stanovenú prekážku trestné stíhanie z uvedeného dôvodu neprípustnosti zastaviť.

Zo zistenia vyplýva, že trestné stíhanie bolo prerušené od 13.04.2005 do 04.12.2014 pre neprítomnosť svedka - poškodeného, pričom v uvedenom období neboli  vyšetrovateľom vykonané žiadne procesné úkony, ktoré by smerovali k trestnému stíhaniu obvineného.

Z hľadiska použitého právneho  režimu v zmysle ust. § 2 ods. 1 Trestného zákona trestnosť činu sa posudzuje podľa zákona, účinného v čase, keď bol čin spáchaný.

Podľa § 67 ods. 1 písm. d/ Trestného zákona účinného  v čase spáchania skutku, trestnosť činu zaniká uplynutím premlčacej doby, ktorá je  pre daný stíhaný trestný čin  s hornou hranicou trestnej sadzby do dvoch rokov, tri roky.

Vzhľadom na uvedené skutočnosti a aktuálny výpis z registra trestov došlo k premlčaniu trestného stíhania dňa 14.04.2008.

Je potrebné pritom zdôrazniť, že vyšetrovateľom boli vykonané úkony k zabezpečeniu prítomnosti poškodeného, na ktorého v konaní Okresným súdom XXXXX pod sp. zn. XXXXX bol vydaný príkaz na zatknutie.

Vzhľadom na vyššie uvedené bolo potrebné rozhodnúť tak, ako je to uvedené  vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. V trestnom stíhaní sa však pokračuje, ak  obvinený vyhlási do troch dní odvtedy, čo mu bolo uznesenie o zastavení trestného stíhania oznámené, že na prejednaní veci trvá.

JUDr. Jaroslav Krak
prokurátor